海赋
木华 (WeiJin)
昔在帝妫巨唐之代，天纲浡潏，为凋为瘵。洪涛澜汗，万里无际。长波涾陀，迤涎八裔。于是乎禹也，乃铲临崖之阜陆，决陂潢而相󰆶。启龙门之岝峉，垦陵峦而崭凿。群山既略，百川潜渫。泱漭澹泞，腾波赴势。江河既导，万穴俱流。掎拔五岳，竭涸九州。沥滴渗淫，荟蔚云雾。涓流泱瀼，莫不来注。于廓灵海，长为委输。其为广也，其为怪也，宜其为大也。尔其为状也，则乃浟湙潋滟，浮天无岸。浺瀜沆瀁，渺㳽湠漫。波如连山，乍合乍散。嘘噏百川，洗涤淮汉。襄陵广舄，㶀㵧浩汗。若乃大明㩠辔于金枢之穴，翔阳逸骇于扶桑之津。彯沙礐石，荡𩘻岛滨。于是鼓怒，溢浪扬浮。更相触搏，飞沫起涛。状如天轮，胶戾而激转，又似地轴，挺拔而争回。岑岭飞腾而反覆，五岳鼓舞而相磓。𣽴濆沦而滀漯，郁沏迭而隆颓。盘盓激而成窟，𣺰𣵢滐而为魁。㴸泊柏而迤飏，磊匒匌而相󰂁。惊浪雷奔，骇水迸集，开合解会，瀼瀼湿湿。葩华踧沑，濎泞潗㵫。若乃霾曀潜销，莫振莫竦。轻尘不飞，纤萝不动。犹尚呀呷，馀波独涌。澎濞灪䃶，碨磊山垄。尔其枝岐潭瀹，渤荡成汜。乖蛮隔夷，回互万里。若乃偏荒速告，王命急宣。飞骏鼓楫，汎海淩山。于是候劲风，揭百尺。维长绡，挂帆席。望涛远决，囧然鸟逝。鹬如惊凫之失侣，倏如六龙之所掣。一越三千，不终朝而济所届。若其负秽临深，虚誓愆祈。则有海童邀路，马衔当蹊。天吴乍见而髣髴，蝄像暂晓而闪尸。群妖遘迕，眇䁘冶夷。决帆摧橦，戕风起恶。廓如灵变，惚恍幽暮。气似天霄，叆靅云布。䨹昱绝电，百色妖露。呵㗵掩郁，矆睒无度。飞涝相磢，激势相沏。崩云屑雨，浤浤汨汨。𧿒踔湛𤄶，沸溃渝溢。瀖泋濩渭，荡云沃日。于是舟人渔子，徂南极东。或屑没于鼋鼍之穴，或挂罥于岑㟼之峰。或掣掣泄泄于裸人之国，或汎汎悠悠于黑齿之邦。或乃萍流而浮转，或因归风以自反。徒识观怪之多骇，乃不悟所历之近远。尔其为大量也，则南澰朱崖，北洒天墟。东演析木，西薄青徐。经途瀴溟，万万有馀。吐云霓，含龙鱼。隐鲲鳞，潜灵居。岂徒积太颠之宝贝，与随侯之明珠。将世之所收者常闻，所未名者若无。且希世之所闻，恶审其名？故可仿像其色，叆霼其形。尔其水府之内，极深之庭。则有崇岛巨鳌，嵽𡸣孤亭。擘洪波，指太清。竭磐石，栖百灵。飏凯风而南逝，广莫至而北征。其垠则有天琛水怪，鲛人之室。瑕石诡晖，鳞甲异质。若乃云锦散文于沙汭之际，绫罗被光于螺蚌之节。繁采扬华，万色隐鲜。阳冰不冶，阴火潜然。熺炭重燔，吹炯九泉。朱𤒦绿烟，䁏眇蝉蜎。鱼则横海之鲸，突扤孤游。戛岩㟼，偃高涛。茹鳞甲，吞龙舟。噏波则洪涟踧蹜，吹涝则百川倒流。或乃蹭蹬穷波，陆死盐田。巨鳞插云，鬐鬣刺天。颅骨成岳，流膏为渊。若乃岩坻之隈，沙石之嵚。毛翼产鷇，剖卵成禽。凫雏离褷，鹤子淋渗。群飞侣浴，戏广浮深。翔雾连轩，泄泄淫淫。翻动成雷，扰翰为林。更相叫啸，诡色殊音。若乃三光既清，天地融朗。不汎阳侯，乘蹻绝往。觌安期于蓬莱，见乔山之帝像。群仙缥眇，餐玉清涯。履阜乡之留舄，被羽翮之襂纚。翔天沼，戏穷溟。甄有形于无欲，永悠悠以长生。且其为器也，包乾之奥，括坤之区。惟神是宅，亦祇是庐。何奇不有？何怪不储？芒芒积流，含形内虚。旷哉坎德，卑以自居。弘往纳来，以宗以都。品物类生，何有何无！